5
Matsafaasewa Fantuusna
1 Zigimoosta di basa hoi'ta kushuussi siruknawa tukakna tichcho naafun maatamak kulufto birannani birto matsafa biin.
2 Isa hugnaba faana Ha'oosi wosiya akama kaamak: «Maatamaason gachanaknawa birannani birto matsafaason wowanakna sholsinaas oonso?» yit awasifen biin. 3 Sinuntano samak sinun daasta wedey daasi sikalosi birannani birto matsafaason gachanaknawa sikalobaason biyanakna chimar oonu aafe. 4 Birannani birto matsafaason wowanaknawa siruk fa baron biyanakna sholsinar besto beyna boor'a akamanon waasin. 5 Es kabaasik kur'uni meyaassin isar: «Waasutaatawa; Yuudani zalaassin sina Dawitni koontoosi tuzasin kesa eetoos merewa; bar birannani birto matsafaasonnawa naafun maatamasikitononna gachanak chimarwa» yi.
6 Esseen orfo zigimoostanawa acheech kaabarere wuzaasikitoni ganeyaassi dey kur'uni meeni ganeyasi dey shukto fantune feer yerefeen biin; es fantuus naafun kalabanawa naafun aafbana faar; es barikito daa zuuttambaase asiista wostera hama Ha'oni naafun ayyanaasikitowa. 7 Fantuus yeere zigimoosta di bari hoi'ta kushuussin birannani birto matsafaason ephi. 8 Birannani birto matsafaason ephfena kabaasik acheech kaabarere wuzaasikitonewa hepasire acheechche kur'uni meena fantuusa sina sinbesiisik gandesete; isarbesi isarbesiis kushubesiissi kama ephere feeseter; esiisimato kortoni meeni shiipho sina ixana kiichchefana warqeni kirqiddaason ephere feeseter. 9 Ora gaamak ekka yit gaamesete:
«Harinneesik asteseriisikitosin;
wolumtefa noonosikitosin;
keena keenaassin, dara daraasasin;
asuni meyanon Ha'oosik furotak ne shukteta boor'a;
Birannani birto matsafaason ephataknawa;
Maatamaasikitonon gachatakna sholsinar sintiwa.
10 Ha'oniisi taatoni maagni meya sinonek zagit;
han daastak dey taattosone.»
11 Estan dey biina zigimoosewa kaabarere wuzaase dey kur'uni meeni biratoosta showo Ha'oni wosini kaama oden; showobesiis dey akama kumaknawa akama miliyonikna faadtonir. 12 Akama kaamak:
«Shukte fantuus;
Hugna, otma, techma, chima;
arkitto, ulfinnewa galatne;
ephphatoonak sholsuwa» yisete.
13 Den samaknawa han daastakna; daasi sikalosinawa baariissina fa testoos zuuttera:
«Zigimoosta di bariknawa fantuusikna
galata, arkitto, ulfinnewa hugnane;
koi'baneen koi'ba foontonon sinun»
yisefeen oden.
14 Acheech kaabarere wuzaasikito dey: «Aamin!» yisete. Hepasire acheechche kur'uni meya dey sinbesiisik kaa'nere sagadesete.