15
Koi'ni Bettoosikitonon Epho Ha'oni Wosiya
1 Ooma akama dey diinqi beso samaastak biin; Ha'oosi gi'a ko'unak zaguni koi'ni naafun bettooson epho Ha'oni wosiya naafunon biin.
2 Esseen orfo geya woi'to burchuqone fa baari biin. Esiisimato gonyoosonnawa gonyoosi suuranonna; dey sunbaasi faadanon neebere mere baassotin biin; Ha'oos baassok imna kaamaason ephaat burchuqone fa baarisi tesha yersefeer. 3 Ha'oosi wostinynya sina Museni gaamaasonnawa fantuusa gaamanonna:
«Zuuttambaase asin chimfa Daama Ha'oose!
Wostonees akama dey diinqiwe;
Darani meeni taatono!
Ugunnees likki dey futo;
4 Daamiiso! Neen digonor;
sunneeson dey ulfinsunor oonso?
Ne netu kortowa;
futoni mangsuni kar'nees ammanon kessa bestena boor'a;
daraas zuuttere yeere neeki sina sagadosonewa»
yit gaamet feeseter.
5 Esseen orfo dey biin; zaalni durkani sina betemeqdesiis den samak gachche. 6 Naafun bettooson epho Ha'oosi naafun wosiyanikito betemeqdesiissin kesi; kayma foro palpalu laylonini maama mayo. Nibbesiison dey warqeni talfak taar'era feeseter. 7 Acheech kaabarere wuzaasikitosin isaas Ha'oni naafun wosiyaasikitok koi'baneen koi'ba foontonon kar'a fooni Ha'oosi gi'a tuumma faana naafun warqeni toofooson imi. 8 Betemeqdesiis dey Ha'oosi ulfinatannawa hugnatanna kabi chowa chuwak tuumi. Ha'oosi naafun wosiyanikito ephena naafun bettoosikito ko'unanneen oonu betemeqdesiissi girunak aane chime.