10
1 Tumaas hanneenti yooni ma'a wuzaasik yiraratano futoni gitobaastawa. Es bari boor'a wogga woggaasik imtefa maa'aasikitonon ephphe Ha'ooski ta'efe asuni meyanon koi'sira kayim aane zagifa. 2 Tumaas koi'sira kayimsuk chimar sinfaanane shiiphok ta'efe asuni meya hepsa wolgunoy ugnak boor'aassin kayimete boor'anawa boor'besi foonto sinobesiison kanubesiissi arter sinna boor'a maa'aasi imanon beyone kaba. 3 Sinuntano es maa'aasikito wogga woggaasik boor'aason safarosonek zagirwa. 4 Omorunewa fizone asi hanna boor'aason feeshun uuk aafa chimanawuza.
5 Es bari boor'a Kiristoos;
han daasta yeefena kabaasik ekka yi;
maa'aasikitononnawa mabaasikitononna;
neekin aane sholefat;
sinuntano atuuson taak hoossit.
6 Kiichchoni maa'aasikitoknawa boor'aason feeshun uukna;
dey imtefa maa'aasikitok aane girowe.
7 Es kabaasik ta:
« ‹Ha'onaase! Matsafaassik ta chowaasik tichchenaasimato;
ne fiqadiison koi'suktu yaanwa› » yin.
8 Bar dey tesusta es wuzaasikito tumaasimato awaster sinfanaknu: «Maa'aasikitononnawa mabaasikitononna; kiichchefa maa'aasikitonewa boor'aason feeshun uuk imtefa maa'aasikitone asin aane sholowe. Es barikitok dey aane girowe» yi. 9 Tusire dey: «Ese, ta fiqadineeson koi'suktu yaanwa» yi. Esiisik hepsaniison eddebaassi wolguk tesuniison shaarefa. 10 Es fiqadineesik Yesus Kiristoos ashak isarga maa'a sinne imtena boor'a inno korto sinniwa.
11 Maagiis isarba isarbaas boor'aason tishkuk chimnoy es maa'aasikitonon wolitaafe imet wonna wonna wostefe. 12 Sinuntano Kiristoos boor'aasik isa maa'aason koi'ba foontonon isarga imnanneen orfo Ha'oosi hoi'ta teshta di. 13 Hanneen ekalo gumabaasakito basa wochoosi sikalosi sinonenneen oodana. 14 Es bar dey sinnaas korto sina baassotin isa maa'aaski kamo tuum zagina boor'awa. 15 Korto Ayyanaasnu han chowaasik innok zaala makona. Tesusta:
16 «Es wonaasikitoneen orfo;
baassoneen ane giruna teyyani kaamaas;
haniiswa yifewa Daamiis;
ta tumaason nibbesiissi foonak zaguna;
baasso kanuussi dey tichuna» yi.
17 Tusire dey: «Boor'besiisonnawa nuurubesiisonna;
hanneen ekalo;
aafa wolla safarona wuza» yife.
18 Es bari boor'a boor'aas zuuttera feeshun yistenanneen orfo boor'ni feeshun uuk imtefa maa'aas hanneen ekalo aafa foona wuza.
Ha'ooski Tai'so Sholsu
19 Ese aytaasakitono! Yesusni hannaaski kamo kortoosi kortosi girunik chima danniwa. 20 Giruniis yinuussi kamo; esiis dey basa ashaaski kamo gachna gaddo dey hayewa sina ugnaasikwa. 21 Ha'oosi keeta ha'suni hugnaba faana akam maagni feerwa. 22 Es bari boor'a mangu kanuussin kayimanik nibniison wir'tera; atuniison dey kayma akak masera; kayma nibnewa tuuma amantone ephpha Ha'ooski tai'soni. 23 Abdini kaamaason ima bar amanamto sinna boor'a amaneni abdiison ek hang unoy zaggira ephani. 24 Keeshtanaknawa ma'a wostokna guzira foonik isaas isaasik yaadassuwo. 25 Wonna wonna uphefaafa innotna innotna zaguniistano isa isa meya zagsefeesimato zuuttefeni baron beyaniita; arkissiranu dey Daamiis yoona wonaas ta'baason yaadatefaat es baron mai'sira zaguti. 26 Futoni aruuson ephpha taaninneen orfo arifat sholera boor'a wostefaanine hanneen ekalo boor'ni chowaasik imtoni isa maa'a aafa. 27 Sinuntano hash fu'te bar hanneenti sinni digsu mangsuni kar'aasewa oomtesefe baassotin muuni digsu geyaasewa. 28 Museni tumaason aata basaasta hep wedey keez asuni meya zaala maksefaatene fakiya foontonon kitunak zagter. 29 Eekin Ha'oosi Naanin kashshi bar; akorto sinna teyyani kaamaasi hannaason kiinsi bar; baak imte Ayyanaason me'a bar aakkane fa akama ke'o barik sholsu sinna nittok bestefaso? 30 «Kooni kaasto taarwa; ta sholsu kowaason kaasuna» yi bar oo sinnamato arifeni. Esiisimato: «Ha'oos bari daraasata mangsu kar'ar» yife Daamiis. 31 Es bari boor'a hayewa Ha'oosi kushusi gando akamanon digsuwa. 32 Chaarefa nittok chaarenanneen hankalo showo shana ephpha taara fakiseti zeemoti wonaasikitonon yaadatosoti. 33 Isa isa wono asuni sina mecheti; rakkateti. Isa isa wona dey es effatena shana kar'na asuni meyaneen ane zomo sineti boor'a shana ephpha taaseti. 34 Nitto ma'ar dey wonna wonna fooni otmanti samak faanamato ariti boor'a taatoni meyak kenashteti. Nittor sina foontiis oottefana kabaasik fakira es wuzason girak ephpha taati. 35 Ese akama wossuma danati amantooson ha'utiita. 36 Ha'oosi fiqadinon zagira Ha'oos nittok imanak girina abdini kaamaason danak fakiyak ooda sholsifa. 37 Es barik dey ekka yistera tichche:
«Es yooni bar garo wonaneen orfo yoona;
aafa dey wokana wuza.
38 Taar sina ooko asus amantok kaak foona;
sinuntano orfo wolifaanane;
barik aafa girona wuza.»
39 Sinuntano inno amanere farsoni baasso keenteno orfo wolsere tishuni asuni meeni keentewa.