8
Yesus Gaddo Teyyaasi Maagni Gaannye Meeni Gaanynya Sinnamato
1 Ese wolloni wuzaasikitosin arkiis haniiswa: Samak zuuttambaase asiistan denalo sina Ha'oosi zigimuni hoi'ta teshaasta di effetena maagni gaanynye meeni gaanynyani innok feerwa. 2 Bar wostet feenaas futoni durkani sina Meqdesiissiwa. Es durkaniis toktenaas asuni kushuk sinnoynaron Daamiisikwa 3 Maagni gaanynye meeni gaanynya isarba isarbaasik taattefenaas mabanewa maa'ane asin imanakwa. Es bari boor'a es maagiis dey imana isa wuzba foonak sholsuwa. 4 Tumaasimato Mabaason imefe maagni meya feeseter sinna boor'a bar han daastakir sini sinfaanane maag sinana kabatawa. 5 Han maagni meya wostesefe durkaniis samak fa bari besonewa yirarane asik koi'bawa. Es bar dey sinnaas Muse durkaniison wostefena kabaasik Ha'oos: «Aamaastak ammanon neek besinaasne faaron zuuttambaase mai'sira oodda zaguwa» yira ajajenaasimatowa. 6 Sinuntano hash Yesus ganenir dey isar zagina teyyaas kur'u teyyaastan denalo sina abdiista yerer sinnamato barik imte wostoos dey arkirwa.
7 Zeemmati teyyaas zinaba foonto sinna beste sinfaanane hepsani teyyaas sholsuna kabatawa. 8 Ha'oos darabaasata zina foobaason besuk ekka yifawa:
«Ese Israelni daraasneennawa Yuudani daraasneenna;
gaddo teyyani kaama; Giruna wona yoonawa»
yifewa Daamiis.
9 «Es teyyaas dey kushubesiison ephpha Giphtsini meeni daastan;
baassotin kisifana kabaasik;
baasso abaasneen girina teyyaasne faartawa.
Baasso ta teyyani kaamaasik aane yerosoto sinna boor'a;
ta dey kashshingwa»
yifewa Daamiis.
10 «Ese han wonaasneen orfo;
Israelni daraasneen ane;
giruna teyyani kaamaas haniiswa;
yifewa Daamiis;
ta tumnaason baasso;
kanuussi foonak zaguna;
nibbesiissi dey tichuna.
Ta dey baassok Ha'obesi sinana;
baasso dey ta dara sinone.
11 ‹Daamiisin aruwa› yire wolkobaasin sinun;
aybaasin assunir oonu aafa foona wuza;
garosatan kabira hamma;
arkiisata kar'ana kabaneen;
zuuttere taan arsone.
12 Mangsubesiison feeshun una;
boor'besiison dey;
aafa wolla yaadatona wuza.»
13 Ese: «Gaddo teyyani kaama» yifana kabaasik sinati teyyani kaamaason kur'u zagiwa uwa. Es bari boor'a kur'i barewa kur'u wuza zuuttambaase tishuna wonaas tai'sewa.