21
Isa Dicha Asuni Ima
(Mar. 12:41-44)
1 Yesus otumni meya waaga kephtefana saxiniissi waagbesiison ha'sefeen bi. 2 Esiisimato isa tukama dicha asu hep duude imdifeen biyaat: 3 «Futo nittok makefawungwa, han tukama dicha asus zuuttambesiise asi denalo imiwa. 4 Asuni meya fa waagbesiistan fu'tesontu imete. Sinuntano han asus barik fayiison koi'siratu imi» yi.
Yesus Betemeqdesiis Boktonir Sinbaason Make
(Mat. 24:1-2; Mar. 13:1-2)
5 Isa isa asuni meya betemeqdesiis keeshu keeshu shu'aknawa Ha'oosik imte waaga asikna keeshira keetobaason wolumset feeseter. Sinuntano Yesus ekka yi: 6 «Han biifeti bar zuuttambaase shu'aas shu'aasta kopuktera keetenamato boktona wona yoona.» 7 Baasso dey: «Assinynyano! Han bar aagenso sinanari? Bar dey sinanak besoba aambanso?» yire mamussete.
Shananewa Kaltere Kofuktone Yoona
(Mat. 24:3-14; Mar. 13:3-13)
8 Yesus ekka yire wolgi: «Daagonoytimato arutiwa. Showo asuni meya: ‹Ta Kiristooswa, wonaas ta'i› yit ta sunaasik yoosone. Sinuntano nitto baassok zoonustotiita. 9 Neeboosi odunonnawa daraasa mangu wolumni shorkone asin odefeti kabaasik nawotiita. Es bar zeemma sinanak sholsuwa. Sinuntano koi'baas geregere aafa sinanawuza.» 10 Tusire Yesus ekka yi: «Dara daraasata, taato taatoosta kabuna. 11 Akama daani shorko sinana. Daadaassi dey maknewa, showo tesa merone sinana. Den saman akama deessu beso sinana. 12 Sinuntano es bar zuuttambaase sinbaasneen zeemma asuni meya nittotin ephone dey kabugsone. Ayhudni shiipho keernawa taatoni keerna aatire imone. Ta sunaasi boor'a taatoni meyakinawa daason ha'sife baassokina taamone. 13 Es bar dey ta sunaasik zaala makotik ma'a ugna sinana. 14 Ese mamustoti mamsusik ‹Awu wolgunirinso?› yira zeemma safaronoytimato nibnitiissi ephtiwa. 15 Nitto gumaas wolguknawa merokna chimnoyna kaamnewa arune ta nittok imanawa. 16 Nittotin kooni baassonawa aynitiisakitona, koonnitiisnawa zomontiisna nittotin aatire imone. Nittoossin isa isaas wortosone. 17 Ta sunaasi boor'a asu zuuttambaase nittotin oomtona. 18 Sinuntano somnitiisi ganesin isarnu aafa tishuna wuza. 19 Chimme yerok kaantiison fu'otiwa.»
Yesus Yerusalem Tishunamato Zeemme Make
(Mat. 24:15-21; Mar. 13:14-19)
20 Tusire dey Yesus ekka yi: «Meya taar'oos gumaas Yerusalemnon biratere kuphobaason biifeti kabaasik bar tishunak ta'baason arutiwa. 21 Es kabaasik Yuudaki daasta feese baasso den aamaaski eeloto. Katamaassi fe baasso kesoto. Gerakalo feese baasso katamaassi girsoneeta. 22 Tichchera fa raajiis zuuttambaase ko'unak haniis gumani kaastoni wonawa. 23 Es kabaasik naaner asusikitonewa nawa tanifa barikitone haybubawungwa! Daasta akama shana sinana. Daraasata dey Ha'oni gi'a yoona. 24 Baassossin showobesiis siifok kacchere kitusone. Boojchesere dey daadaassi hamone. Es Aazabni meeni neyaas ko'unanneen Yerusalem Aazabni yetona.»
Asuni Naani Hepsa Wolle Yoo
(Mat. 24:29-31)
25 Tusire dey Yesus ekka yi: «Awaasta, assaastanawa baakuraastana diinqi beso sinana. Baariisewa akaasi guubone asi deessu kaamaasikna daa zuuttambaase asiista fe daraasin tiir'o ephana. 26 Samaastaki testoni shorkotan kabi chowa asuni meya han daasta yooni wuzason oodak digak shorkosone. 27 Es kabaasik Asuni Naa akama hugnaknawa akama ulfinakna shaaruusta yeefeen biyone. 28 Nitto dey es wuzaasikito sinanak tesifana kabaasik fui'tontiis tai'sena boor'a den kaanna biiti.»
Daamiisa Yoonon Besifa Belesini I'oosi Beso
(Mat. 24:2-35; Mar. 13:28-31)
29 Tusire dey Yesus ekka yit han besoson make: «Belesini i'oosewa ooma i'oosikitononna biitiwa. 30 Tosha kotin biifeti kabaasik bega tai'senamato aruti. 31 Esiisimato es wuzaasikito sinin biifeti kabaasik Ha'oosi taato ta'baason aruti. 32 Futo nittok makefawungwa, es bar zuuttambaase ko'unanneen han koontoos aafa aatana wuza. 33 Samaasewa daase aatana. Sinuntano kaamnaas aafa aatana wuza.»
Chimme Ooda
34 Tusire dey Yesus ekka yi: «Nibnitiis ushak, zayyak, han daastaki fooson safarok hopunoynamato arutiwa. Es baron shakaatine es wonaas dey diinqo eshminimatotu nittotin ephanawa. 35 Es wonaas han daasta fe asu zuuttambaase asin ephana. 36 Es bari boor'a yooni mangu wuzaassin aatatiknawa Asuni Naani sina dey yerok chimatikna wonna wonna chimma shiiphotiwa.»
37 Yesus wonna wonna betemeqdesiissi assifaafe waali waalin Dabrazayitini kumaasta kesse ha'it feer. 38 Asuni meya dey barkin odok e'so e'so betemeqdesiissi hamet feeseter.