15
Abani Meeni Tuma
(Mar. 7:1-13)
1 Esseen orfo Yerusalemun yeese Museni tumaasi assinynyanawa Ferisawini meena Yesusniki tai'sesere: 2 «Ne nawoosakito awuni boor'a kur'uni meeni dubbiyooson aatefeso? Muu meesefe kabaasik kushubesiison aane masesefewa» yisete.
3 Yesus wolgire: «Nitto dubbiyooson oodakwa iyaat awuni boor'a Ha'oosi ajajinon aatfetiso? 4 Ha'oos: ‹Abanesinnawa intoneesonna ulfinsuwa. Ababaasin wedey intobaason me'a bar kitunak sholsifawa› yifawa. 5 Sinuntano nitto isa asu ababaasin wedey intobaason: ‹Ta nittok imana argasuuson Ha'oosik maba zagira imingwa› iyaanane; 6 ‹Es asus ababaasin wedey intobaason ulfinsunak aane sholsifawa› yifeti. Es bari boor'a nitto dubbiyooson oodakwa iyaat Ha'oosi kaamanon aatfetiwa. 7 Sinnoy sinne bestefe nitto raajju Isayyas ekka yire nitto chowaasik makena raajiis futowa.
8 « ‹Han daraas noono noonobaasiktu taan ulfinsifewa,
sinuntano nibbaas tayistan wokawa.
9 Asu tumena tumaason Ha'oni tuma zagire assifaafe;
shima shiipho shiiphesefewa› » yi.
Asuni Kiinsifa Wuzaas
(Mar. 7:14-23)
10 Tusire dey Yesus daraasin hang barki teegere: «Odotiwa! Dey yaadatotiwa! 11 Asunin kiinsifaas noonosin kesfa bartano noonosi girifa bartawa.»
12 Estan nawoni meya barki yeesere: «Ferisawini meya han ne maketa kaamaason odesere nibbesiissi kejfaan tuusa'setemato aritoso?» yisete. 13 Yesus wolgire: «Samaki Abataas toknoyna akakiltiis zuuttera waaterwa. 14 Baasso aaftishu dey aaftishuni meyanon zoonsir sinete boor'a beytiwa. Aaftishu aaftishusin zoonsifaanane hepere gawusitu gandosonewa.»
15 Phexiros dey Yesusnin: «Besoson kotta innok makowa» yi. 16 Yesus wolgire: «Nitto dey hashneen kar'a aane yaadatowetinoso? 17 Noonosi girifa bar zuuttera kataassi kamo aatta gero kesfanamato aane aruwetinoso? 18 Sinuntano asuni noonosin kesfa bar nibsintu kesfawa. Asunin dey kiinsifaas es barwa. 19 Mangunon safaro, asunin woru, soolo, gerkesa, wiiso, esha zaalni mako, asuni sunni mangsu zuuttera asuni nibsintu kesfawa 20 Asunin kiinsifaas dey es bartano kushu masonoy muustawa.»
Kene'aki Mashkasuni Amanto
(Mar. 7:24-30)
21 Yesus estan kesse Tirosni katamaassinawa Sidonani katamaassina hami. 22 Estak isa kene'aki mashkasu Yesusniki yaara: «Dawitni Naa Daamiiso! Naanaas kiina ayyanak oottera akamanon mettedifar sinna boor'a taak kenashtefaywa» yit chaagi.
23 Sinuntano Yesus isa wuzane wolgunoy shaakki. Es kabaasik nawobaasakito barki tai'sere: «Han asus inno orfoose yaafaafa chaaget faar sinna boor'a geggessifaywa» yit mamussete. 24 Yesus wolgire: «Ta wostera yaanaas fantunimato tishire fe Israelni meyaktano oomni meyak aane yootwa» yi.
25 Sinuntano asus yaara wochobaassi kaa'nera: «Daamiiso! Taan argasaywa» yi.
26 Sinuntano Yesus barik wolgire: «Naanggotaasi daabbonon ephphe kanak ha'u aane sholsifawe» yi. 27 Bar dey wolgira: «Futowa, Daamiiso! Kanaasikitonu daambaysakitoni sillawotan zigtefa fufuntoosontu maasefawa» yi.
28 Es kabaasik Yesus wolgire: «Han asuse! Amantonees akamawe. Sholeta bar neek sinungwe» yi. Nawubaas dey es sa'atiistak fari.
Yesus Showo Mettannin Fati
29 Yesus estan kabire Galiilaki baarisi tesha yeere den aamaasta kesse hamme di. 30 Showo asuni meya laafaasakitonin aaftishusakitonin engitiisin, nibtaatosakitoninnawa oom showo mettanni meyanonna ephpheteshshere basa wochoossi kunusseten bar dey baassotin fati. 31 Es bari boor'a daraas nibtaatoos wollefeen, laafaas farifeen, engitiis kaanne kutifeen, aaftishuus biifeen biisere diinqok Israelni Ha'ooson galattesete.
Yesus Acheech Kum Asunin Maasi
32 Yesus nawobaasakitonin teegere: «Daraas taneen ane keez wona feeshete sinna boor'a muusone wuza aafa sinna boor'a baassok kenashtefawungwa; uguntak makak mikishere gandosonoytemato afurbesiise gafkuk aane sholefatwa» yi.
33 Nawobaasakito dey: «Eekin han effatena daraasin gausuni tusha han ichma daassik ayin dananirinso?» yisete. 34 Yesus: «Apun daabbonso nittoki faari?» yi. Baasso dey: «Naafun muuma daabbonewa garo garo kiisku kurxumminetu innokik faarwa» yisete. 35 Esseen orfo daraas daasta duusonek ajaje. 36 Naafun muuma daabboosewa garo garo kiisku kurxummiise asin ephphe Ha'o galattefaat batte nawobaasakitonik imi. Baasso dey daraasik woshete. 37 Zuuttambesiise meesere gawuseten fu'te battooson naafun masa zuutisete. 38 Meese baasso mashkasusewa naanggotaase faadtonoynaron acheech kum arqasu sinone. 39 Daraasin geggessinanneen orfo goonuussi diire Megdon yiste daa hami.