24
Yesus Betemeqdesiis Boktonamato Raaji Make
(Mar. 13:1-2; Luqa. 21:5-6)
1 Yesus betemeqdesin kesse hamfeen nawobaasakito shu'ak keete betemeqdesiison besuk barki tai'sesete. 2 Sinuntano Yesus wolgire: «Han baron zuutira biitiyoso? Futo nittok makefawungwa; boktonoy shu'aas shu'aasta diira fui'tonir aafawa.»
Daamiis Yoonanneen Zeemma Kar'ni Kabugtonewa Shanane
(Mar. 13:3-13; Luqa. 21:8-19)
3 Bar Dabrazayitini kumaasta diifen nawobaas baasso baasso barki tai'sesere: «Innok makowa; han bar aagenso sinanari? Ne yoosewa han daasi koi'ni besone aambanso?» yit mamussete.
4 Yesus wolgire: «Oonu nittotin eshanaatawa! 5 Showobesiis ‹Ta Kiristooswa!› yit ta sunaasik yoosone. Showobesiisin dey eshone. 6 Neebonewa neeboni odune odoti. Es bar dey sinanak sholsu sinna boor'a digotiita. Sinuntano koi'baas hanneengwa. 7 Daraas daraasata; taatoos taatoosta kabuna. Maknewa daani shorkone showo dimsi sinana. 8 Es bar zuuttera kophoni merosi keektone faarwa. 9 Es kabaasik asuni meya nitto shana ephphatootik aatire imone dey worsone. Ta sunaasi boor'a dara zuuttambaase asi sina oomtester sinati. 10 Es kabaasik showoni meya tuusa'sere orfo wolsone. Isaas oomiisin aatire imana. Asuni meya dey baassotna baassotna wal oomtososone. 11 Showo esh raajjuni meya kabsone. Showo meyanon dey eshone. 12 Manguusi aatamtan kabi chowa showoni meeni keeshtanaas koochona. 13 Sinuntano koi'ba kar'ananneen chimme yere bar faruna. 14 Dara zuuttambaase asik zaala sinanak Ha'oosi taatoni misirachchuni kaamaas daa zuuttambaase asiista maktona. Es kabaasiktu koi'baas yoona.
Digsu Shana
(Mar. 13:14-23; Luqa. 21:20-24)
15 «Ese raajju Danielnik maktenaasimato ‹Kiinsuni mangu wuzaas› korto dimaasta yerefeen biifena kabaasik feretife bar yaadatowowa. 16 Es kabaasik Yuuda feese baasso den aamaaski eelosotowa. 17 Keyaasi tukta fe bar keyaassi fa wuzason ephanak keronaata. 18 Bulota fe bar maybaason ephanak orfo wolunaata. 19 Es kabaasik naaner asusikitonewa tama tanifa barikitone haybubawungwa. 20 Ese eelati wonaas yeeshu wedey beysani wonak sinnoynamato shiiphsoti. 21 Es kabaasik han daas testenanneen kabira hawung kar'a sinnor hanneen ekalo dey isanne sinnor akama shana sinanawa. 22 Es wonaasikito kawuna shaki sinfaanane asha mayoos zuuttere fui'tona kabatawa. Sinuntano kortere fe asuni meeni boor'a es wonaasikito kawunana.
23 «Es kabaasik oonu: ‹Ese Kiristoos hanta feer› wedey ‹Ekesta feer yifaanane amanotiitawa› 24 Eshni Kiristoosni meenawa eshni raajjuni meena kabsone. Baassok chimtefaanane kortere feese baassotinnu daagsuk akama akama biistera artonoy wuznewa diinqine bessone.
25 «Ese han baron zuutira zeemma nittok makengwa. 26 Es bari boor'a: ‹Zaboossitu fewa› yisefaatene kesatiita. ‹Aacho dimsitu fewa› yisefaatene amanotiitawa. 27 Kawuna kawunna awakesnarkin awagirinarki biistefanaasimato Asuni Naani yoos dey esiisimatotu sinana. 28 Kitu wuza faanaastatu arikasaas zuuttefa.
Kiristoosni Hepsa Wolle Yoo
(Mar. 13:24-27; Luqa. 21:25-28)
29 «Es shanani wonaasikito aatnanneen orfo geregere awaas talmona; assaas dey chaarefbaason kalana; baakuraasikito dey samastan kere woottona; samaastaki hugnaasikito shorkona. 30 Estan Asuni Naani beso samaasta bestona. Es kabaasik han daasta fe daraas zuuttere waassone. Asuni Naa dey akama hugnaknawa akama ulfinakna shaaruusikitota yeefeen biyone. 31 Akama markatani kaama odsuni Ha'oosi wosiyaasikitonon wosuna. Baasso dey samaasi diltan hamma dilbaasta kar'a fa acheech fashaassi hamere barik kortere feese baassotin zuutusone» yi.
Belesini I'oosi Beso
(Mar. 13:28-31; Luqa. 21:29-33)
32 Tusire dey Yesus: «Han belesini i'oosi besostan biira aruti. Waa'baas boodera tosha kotfana kabaasik begani assa ta'baason arutiwa. 33 Esiisimato nitto dey es baron zuutira biyefeti kabaasik wonaas yaara finynyi tai'namato arutiwa. 34 Futo nittok makefawungwa; es bar zuuttera sinana kabaneen han koontoos aafa aatana wuza. 35 Samaasewa daase aatana; sinuntano kaamnaasikito isanne aafa aatana wuza.»
Daamiis Yoona Wonaasewa Sa'atiise Oonu Aane Arife
(Mar. 13:32-37; Luqa. 17:26-30, 34-36)
36 Dey Yesus: «Es wonaasewa es sa'atiise asin Abaasteno samaki wosiyaasnu sinun Naaso sino oonu arifer aafe. 37 Noohni neyaasik sinnaasimato Asuni Naani yoos dey ekkatu sinana. 38 Es neyaasik tishuni akaastan zeemma Nooh Merkebiissi girina wononeen asuni meya meetnawa ushetna; ephetnawa giritna feeseter. 39 Tishuni akaas yaara zuuttambesiise asin tishkunanneen aane arsoto. Asuni Naani yoos dey esiisimatotu sinana. 40 Es kabaasik hep asuni meya buloni dimta ane wostosone. Isaas oottona; isaas fui'tona. 41 Hep mashkasu isa dimta meya ni'ona; isaas oottona isaas fui'tona. 42 Ese nitto Daamiis aro sa'atita yoonamato aane aruweti sinna boor'a guzira oodti. 43 Sinuntano isa wuza arutiwa; keeni abaas waalaasi aaffa sa'atiista wiis yoonamato ari sinfaanane guzire keebaas dey yiishtonoynamato kalana kabawa. 44 Esiisimato Asuni Naa dey nitto arunoyti sa'atiista yoonir sinna boor'a hoorera oodtiwa.»
Amanamto Wostinynyaasnawa Mangu Wostinynyaasna Asi Beso
(Luqa. 12:41-48)
45 Dey Yesus: «Muubesiison sholsinaastak imonek daambaas keerki fe asusata taassina amanamto dey nibbare yere wostinynyaas oonso? 46 Daambaas yeefena kabaasik ekka zagifeen danana es wostinynyaas suustowa. 47 Futo nittok makefawungwa; es wostinynyaasin fa waagba zuuttambaase asiistatu taassunawa. 48 Sinuntano es mangu wostinynyaas: ‹Daamtaas wokketu yoonawa› yit nibbaassi safarefaananenawa, 49 Wostoni zomoba sina baassotin ichak kabifaananena zayini meyaneen ane meere ushfaanane; 50 Es wostinynyaasa daam bar arunoyna wonaknawa oodnoyna sa'atikna yoona. 51 Es wostinynyaasin heppik kalasire ixabaason dey sinnoy sinne bestesefe baassoneen ane zaguna. Estak waasnewa ay'ni koyet foone sinana» yi.